**ΛΥΓΕΡΙΔΗΣ ΓΕΩΡΓΙΟΣ**

 Γεννημένος το 1973 στο Γιοχάνεσμπουργκ της Νοτίου Αφρικής, ο Έλληνας σαξοφωνίστας Γιώργος Λυγερίδης αποφοίτησε από την Μουσική Ακαδημία της Κολωνίας στην τάξη του Daniel Gauthier και από την Ecole Nationale de Musique de Créteil στο Παρίσι με άριστα παμψηφεί στο κλασσικό σαξόφωνο και στη μουσική δωματίου, στην τάξη του Georges Porte. Παρακολούθησε επίσης Masterclasses με τους Claude Delangle, Arno Bornkamp, Philippe Portejoie ενώ μελέτησε μουσική δωματίου με την Ulla Graff.

 Παράλληλα σπούδασε σύγχρονο αυτοσχεδιασμό, κλασσικό τραγούδι και ανώτερα θεωρητικά.

Έχει εμφανιστεί σε συναυλίες στην Ελλάδα, Γαλλία, Γερμανία, Κροατία, Βουλγαρία, Βόρεια Μακεδονία και Σερβία.

Συνεργάστηκε κατ’ επανάληψη με την Κρατική Ορχήστρα Θεσσαλονίκης, την ορχήστρα του “Orsay” ενώ συνέπραξε ως σολίστ με την Ορχήστρα της Ακαδημίας της Σόφιας. Συνεργάστηκε επίσης με διάφορα σύνολα (Κουαρτέτο Σαξοφώνων της Αθήνας, Μακεδονικό Κουαρτέτο Σαξοφώνων, σύνολο Σαξοφώνων του Ντόρτμουντ, Idée Fixe).

Με εργαλείο τον αυτοσχεδιασμό έχει επενδύσει μουσικά αρκετές θεατρικές παραστάσεις.

 Από το 1995 συνεργάζεται μουσικά με την πιανίστα Ευτυχία Βενιωτά και ως “Duo Hermes” έχουν παρουσιάσει μεγάλο αριθμό έργων του διεθνούς ρεπερτορίου με έμφαση στις γαλλικές συνθέσεις, ενώ ταυτόχρονα έχουν μεγάλο ενδιαφέρον για τη σύγχρονη ελληνική δημιουργία. Στο πλαίσιο αυτό συνεργάζονται με καταξιωμένους αλλά και νεότερους Έλληνες συνθέτες, έχουν παρουσιάσει αρκετές πρώτες εκτελέσεις έργων, επικοινωνούν ελληνικά έργα τόσο στο κοινό του εξωτερικού όσο και σε διεθνώς αναγνωρισμένους καλλιτέχνες του χώρου και έχουν ηχογραφήσει το έργο του Πάρι Παρασχόπουλου “Αμφίπολις”.

Παράλληλα, σημαντικό μέρος της δραστηριότητάς τους αποτελούν οι παραστάσεις “Cine-Concert”,στις οποίες αναμιγνύονται η ζωντανή αυτοσχεδιαστική μουσική επένδυση ταινιών βωβού κινηματογράφου, με την παρουσίαση αυθεντικών έργων μουσικής δωματίου. Κάποιες από αυτές, ειδικά προσαρμοσμένες, παρουσιάζονται με τη μορφή εκπαιδευτικών παραστάσεων σε σχολεία της Ελλάδας.

Το 2009 ίδρυσε το σύνολο σαξοφώνων “Sax Nouveau”,το οποίο έχει παρουσιαστεί σε πληθώρα συναυλιών και φεστιβάλ στην Ελλάδα και στο εξωτερικό.

Διδάσκει στο Κρατικό Ωδείο Θεσσαλονίκης και στο Δημοτικό Ωδείο Νεαπόλεως -Συκεών. Ορμώμενος από το ενδιαφέρον του για το παιδαγωγικό κομμάτι έχει διοργανώσει πλήθος Masterclasses φέρνοντας τους Έλληνες σπουδαστές σε επαφή με μερικούς από τους σημαντικότερους ερμηνευτές και δασκάλους διεθνώς.

 Ως ιδρυτικό μέλος του Συλλόγου Επαγγελματιών Σαξοφώνου Ελλάδος συμμετείχε στη διοργάνωση του «*Διεθνούς Φεστιβάλ Σαξοφώνου*» της Λάρισας.

Συνδιοργανώνει με την Ε. Βενιωτά το “*Olympic Sax Festival*”.

 Είναι ο επίσημος “Artist Selmer” για την Ελλάδα.